稽山農
作者：陸游
朝代：宋

paragraphs: 華胥氏之國，可以卜吾居。
無懷氏之民，可以爲吾友。
眼如巖電不看人，腹似鴟夷惟貯酒。
周公禮樂寂不傳，司馬兵法亡亦久。
賴有神農之學存至今，扶犂近可師野叟。
粗繒大布以禦冬，黄粱黑黍身自舂。
園畦剪韭勝肉美，社瓮撥醅如粥醲。
安得天下常年豐，老死不見傳邊烽。
利名畫斷莫挂口，子孫世作稽山農。